Document ID: 32013R0438

NARIADENIE KOMISIE (EÚ) č. 438/2013
z 13. mája 2013,
ktorým sa mení a dopĺňa a opravuje príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie určitých prídavných látok v potravinách
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(2)
Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), buď na základe iniciatívy Komisie, alebo na základe žiadosti.
(3)
Zoznam Únie obsahujúci prídavné látky v potravinách bol založený na prídavných látkach v potravinách povolených na použitie v potravinách v súlade so smernicou Európskeho parlamentu a Rady 94/35/ES z 30. júna 1994 o sladidlách používaných v potravinách (3), smernicou Európskeho parlamentu a Rady 94/36/ES z 30. júna 1994 o farbivách pre použitie v potravinách (4) a smernicou Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá (5), a to po posúdení ich súladu s článkami 6, 7 a 8 nariadenia (ES) č. 1333/2008. Na zozname Únie uvedenom v prílohe II k nariadeniu (ES) č. 1333/2008 sú uvedené prídavné látky v potravinách na základe kategórií potravín, do ktorých môžu byť pridané.
(4)
Na základe ťažkostí, ktoré sa vyskytli počas presunu prídavných látok v potravinách do nového systému kategorizácie stanoveného v prílohe II k nariadeniu (ES) č. 1333/2008 sa vyskytli určité chyby, ktoré by sa mali opraviť. Predovšetkým použitie antioxidantov v ošúpanom, krájanom a strúhanom ovocí a zelenine by sa malo obmedziť len na balené chladené nespracované ovocie a zeleninu pripravené na priamu konzumáciu. Použitie kyseliny sorbovej - sorbanov, kyseliny benzoovej -benzoanov; p-hydroxybenzoanov (E 200 - 219) by malo byť naďalej povolené v tepelne ošetrených mäsových výrobkoch a použitie natamycínu (E 235) by malo byť naďalej povolené v párkoch, salámach a klobásach (sausages) konzervovaných sušením. Mali by sa zaviesť najvyššie prípustné množstvá používania kurkumínu (E 100) v spracovaných rybách a produktoch rybolovu vrátane mäkkýšov a kôrovcov, ktoré by zodpovedali hladinám stanoveným v smernici 94/36/ES. Najvyššie prípustné množstvá používania oxidu kremičitého - kremičitanov (E 551- 559) by sa mali zmeniť na quantum satis, ako je špecifikované v smernici 95/2/ES, a takisto najvyššie prípustné množstvá používania oxidu kremičitého - kremičitanov (E 551 - 553), ako je špecifikované v nariadení Komisie (EÚ) č. 380/2012 z 3. mája 2012, ktorým sa mení a dopĺňa nariadenie Európskeho parlamentu a Rady (ES) č. 1333/2008, pokiaľ ide o podmienky používania a používanie hladín pre prídavné látky v potravinách s obsahom hliníka (6).
(5)
Pokiaľ ide o použitie prídavných látok v potravinách v určitých kategóriách potravín, sú potrebné objasnenia. V kategórii potravín 13.1.4. „Ostatné potraviny pre malé deti“ by sa mali stanoviť podmienky používania prídavných látok v potravinách E 332 „Citrany draselné“ a E 338 „Kyselina fosforečná“. V kategórii potravín 14.2.6 „Liehoviny v zmysle vymedzenia v nariadenia (ES) č. 110/2008“ by používanie farbív nemalo byť povolené v Geiste, ako je vymedzené v prílohe II.17 nariadenia Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (7). Použitie potravinových farbív chinolínová žltá (E 104), žltá FCF/pomarančovožltá S (E 110) a Ponceau 4R, košenilová červená A (E 124) v určitých liehovinách by sa malo opätovne zaviesť, keďže toto používanie nepredstavuje obavu z hľadiska bezpečnosti detí. Malo by sa objasniť, že kulér (E 150a-d) sa môže používať vo všetkých produktoch, ktoré patria do kategórie potravín 14.2.7.1 „Aromatizované vína“.
(6)
Zoznam Únie obsahujúci prídavné látky v potravinách by sa preto mal opraviť, objasniť a doplniť s cieľom zaradiť všetky povolené použitia a dosiahnuť súlad s článkami 6, 7 a 8 nariadenia (ES) č. 1333/2008.
(7)
Podľa článku 3 ods. 2 nariadenia (ES) č. 1331/2008 Komisia musí požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by predmetná aktualizácia nemala mať vplyv na ľudské zdravie. Keďže zoznam Únie sa mení a dopĺňa s cieľom zaradenia už povolených použití v súlade so smernicou 94/35/ES, smernicou 94/36/ES a smernicou 95/2/ES, predstavuje to aktualizáciu uvedeného zoznamu, pri ktorej sa nepredpokladá, že by mala vplyv na ľudské zdravie. Preto nie je potrebné žiadať úrad o stanovisko.
(8)
Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť a opraviť.
(9)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch.
V Bruseli 13. mája 2013

Labels: 0
3
17